Riigivanem K. Päts saabus koju
Sadamas olid vastas sõjavägede ülemjuhataja, vabariigi valitsus, diplomaatkond, generaliteet ja aukompanii. ― Pojapoeg Matti sai südamliku suudluse.

Riigivanem K. Pätsi koju jõudmine külaskäigult Soome presidendile toimus neljapäeval [2. septembril 1937] kell ½4 sama pidulikkusega kui ärasõit. Täpselt ettenähtud ajal kinnitas jäälõhkuja “Tasuja” otsad sadamasillale ja riigivanem majandusminister Selteri, Soome saadiku P. Hynnise, vanema käskudetäitja ohvitseri kol. H. Grabbi ja noorema käsundusohvitseri leitn. L. Tederi saatel sammus maale, kus ta võeti vastu sõjavägede ülemjuhataja kindral J. Laidoneri, vabariigi valitsuse, diplomaatkonna, generaliteedi ja kaitseväe aukompanii poolt.

Riigivanema vastuvõtuks sadamasse hakkas kogunema rahvast üle tunni aja enne “Tasuja” saabumist. Ametlikuks vastuvõtuks määratud plats Kaupmehe silla otsas suleti muule publikule ja sinna marssis esimesena orkestri saatel aukompanii Kalevi pataljonist ühes väeosa lipuga. Kohe selle järele hakkas sadamasillale kogunema vastuvõtjaid. Ilmusid Tallinna garnisoni ülem kindral H. Brede, kindralstaabi ülem kindral N. Reek, õhukaitse ülem kolonel R. Tomberg, Tallinna linnapea kindral J. Soots, kaitseliidu ülem kindral J. Orasmaa, sõjaminister kindral P. Lill, riigivanema käsunduskindral G. Jonson, haridusminister kolonel A. Jaakson, Läti saadik Krievinsh, Soome saatkonna sekretär Ingman, teedeminister N. Viitak, sõjaväe tervishoiuvalitsuse ülem san.-kindral M. Jervan, merejõudude juhataja V. Grents [!], sõjaprokuröri abi kol. G. Knorring, piirivalve ülem kindral H. Kurvits, välisminister F. Akel, protokolliülem E. Kirotar, diplomaatliku korpuse vanem Leedu saadik Dailide, sotsiaalminister O. Kask, peaministri aset. K. Eenpalu, kohtuminister J. Müller, riigikontrolör K. Soonberg, Vene saadik Ustinov, hulk teisi diplomaate ja sõjaväelasi. Riigivanemale on tulnud vastu ka ta poeg Viktor abikaasaga ja pojapoeg Mattiga.

Mõned minutid enne kella ½4 saabub kohale sõjavägede ülemjuhataja kindral J. Laidoner, kes vaatab üle aukompanii rivi. Põhja kantsi ja Lääne muuli vahelt hakkavad “Tasuja” mastid ja korsten paistma kella 3 ajal. Laev lõhestab laineid keskmise käiguga ja ongi varsti sadamasuus muulide vahel. Sadama hooned ja laevad on pandud riigivanema vastuvõtuks lipuehtesse.

Varsti seisab “Tasuja” Kaupmehe silla ääres. Silmapilgul, kui asetatakse laevalt maale treppi, kõlavad fanfaaride helid. Riigivanem K. Päts koos saatjatega astub maale. Samal silmapilgul kõlavad orkestrilt riigihümni ja tervitusmarsi helid, kuna riigivanemale raporteerib kodumaa pinnale astudes Tallinna garnisoni ülem kindral H. Brede. “Tasuja” mastist libiseb alla riigivanema vimpel. Järgneb südamlik käepigistus riigivanema ja sõjavägede ülemjuhataja vahel, mille järele riigivanem võtab vastu aukompanii paraadi.

Edasi tervitab riigivanem vabariigi valitsuse liikmeid, diplomaate ja kindraleid. Nüüd ta silmab vastuvõtjate ridade vahelt tagasihoidlikult tagaplaanile jäänud poega, miniat ja pojapoega. Rõõmsa naeratusega sammub riigivanem nende poole, suudeldes südamlikult pojapoeg Mattit ja teretades miniat ning poega. Mattigi näib vanaisa tuleku üle rõõmustavat. Isa süles olles ta lausub riigivanemale: “Vanaisa, ma nägin, kui sa tulid.”

Aukompanii paraadimarsi vastuvõtuks sammuvad kõik külalised reisijatemaja trepile, kus sõdurite sirge rivi möödub riigivanemast. Riigivanem võtab pojapoeg Matti endaga autosse ja sõidab koos käsundusohvitseriga linna. Lahkuvad ka teised külalised ja riigivanema saabumist jälgima tulnud rohkearvuline rahvahulk.
1937
Uus Eesti